У ходзе рэалізацыі праекта педагогі збіраюць разнастайны інфармацыйна-аналітычны матэрыял, які перадаецца ў сектар інклюзіўнай адукацыі Баранавіцкага дзяржаўнага ўніверсітэта з мэтай далейшага ўдасканалення сумеснай работы па гэтым кірунку. Сістэматызуюцца не толькі дасягненні, аналізуюцца і цяжкасці, якія ўзнікаюць у ходзе работы. Бацькоў, напрыклад, заўсёды складана запрасіць да адкрытага дыялогу. Многія баяцца выказваць свой пункт гледжання, адчуваюць сябе няўпэўнена і больш схільны да выканання практычных практыкаванняў, напрыклад, нешта намаляваць ці прыклеіць. Ім не хочацца раскрываць свае эмацыянальныя адносіны да праблемы. Поспех трэнінгаў, зразумела, залежыць ад майстэрства настаўнікаў, якія кіруюць працэсам, ад таго, наколькі глыбока яны самі вывучылі праблему, ці могуць даступна данесці інфармацыю да слухачоў і адказаць на мудрагелістыя пытанні. Хочацца адзначыць, што пры падрыхтоўцы трэнінгаў педагогі гаварылі і аб недахопе матэрыялаў па тэме інклюзіўнай адукацыі.